UTP เด้ง 4% แจงชัดไม่เอี่ยวโรงงานกระดาษไฟไหม้ โบรกฯแนะซื้อเป้า 17 บ. มองรับผลดีคู่แข่งลด
UTP เด้งกลับ 4% หลังแจงชัดไม่เอี่ยวโรงงานกระดาษไฟไหม้ โบรกฯแนะซื้อเป้า 17 บ. ชี้รับผลดีคู่แข่งลด ล่าสุด ณ เวลา 15.30 น. อยู่ที่ 10.30 บาท บวก 0.45 บาท หรือ 4.57% สูงสุดที่ 10.40 บาท ต่ำสุดที่ 9.95 บาท ด้วยมูลค่าซื้อขาย 23.85 ล้านบาท
23 พ.ย. 2561

ผู้สื่อข่าวรายงานว่า ราคาหุ้น บริษัท ยูไนเต็ด เปเปอร์ จำกัด (มหาชน) หรือ UTP ล่าสุด ณ เวลา 15.30 น. อยู่ที่ 10.30 บาท บวก 0.45 บาท หรือ 4.57% สูงสุดที่ 10.40 บาท ต่ำสุดที่ 9.95 บาท ด้วยมูลค่าซื้อขาย 23.85 ล้านบาท

โดยราคาหุ้น UTP ปรับตัวขึ้นหลังบริษัทชี้แจงผ่านตลาดหลักทรัพย์แห่งประเทศไทย (ตลท.) ว่า บริษัทไม่มีส่วนเกี่ยวข้องใด ๆ ทั้งในด้านความสัมพันธ์ทางธุรกิจกับโรงงานกระดาษแห่งหนึ่ง ในจ.สมุทรปราการ ซึ่งเกิดเหตุไฟไหม้เมื่อวันที่ 21 พ.ย.2561  รวมทั้งเหตุการณ์ที่เกิดขึ้นแต่อย่างใด
ขณะที่ บล.เคทีบี (ประเทศไทย) ระบุในบทวิเคราะห์ว่า วานนี้ (23 พ.ย.) ราคาหุ้น UTP ปรับตัวลง 8% คาดว่าเป็นความเข้าใจผิดจากข่าวการเกิดเหตุเพลิงไหม้โกดังโรงงานกระดาษของ บริษัท พี.ซี.ไอ. อุตสาหกรรมกระดาษ จำกัด เมื่อวันที่ 21 พ.ย.18 และเพิ่งคุมเพลิงไหม้ได้เมื่อเที่ยงวานนี้ ซึ่งบริษัทดังกล่าวเป็นบริษัทผลิตและส่งออกกระดาษรายใหญ่ใน จ.สมุทรปราการ โดยคาดความเสียหายไม่ต่ำกว่า 100 ล้านบาท
อย่างไรก็ตาม บล.เคทีบี (ประเทศไทย) ได้ตรวจสอบไปยัง UTP และพบว่าบริษัทดังกล่าวไม่ได้เป็นโรงงานของ UTP (UTP มีโรงงานแห่งเดียวที่ จ.ปราจีนบุรี และมีออฟฟิศที่บางซื่อ) และไม่ได้เป็นลูกค้าของ UTP โดยบริษัทดังกล่าวอาจเป็นคู่แข่งมากกว่า เนื่องจากมีการผลิตกระดาษคราฟท์ประเภท medium แต่ขนาดกำลังการผลิตน้อยกว่า UTP ซึ่งการที่โรงงานดังกล่าวไฟไหม้จึงส่งผลให้ supply ในตลาดลดลง โดยมองเป็นผลดีกับ UTP มากกว่า
นอกจากนี้กำลังการผลิตของ UTP ยังอยู่ในระดับสูง 600 – 650 ตัน/วัน (ถึงแม้จะมี planned shutdown เครื่องจักรเก่า 1 ไลน์ระยะเวลาประมาณ 1 อาทิตย์เพื่อซ่อมบำรุง คาดด้วยกำลังการผลิตที่เพิ่มขึ้นอย่างต่อเนื่องจะช่วยครอบคลุมส่วนที่หยุดซ่อมบำรุงไปได้
อีกทั้งไลน์ที่หยุดเป็นขนาดเพียง 300 ตัน/วัน จากกำลังการผลิตเต็มที่ 800 ตัน/วัน และโดยปกติที่ผ่านมา UTP ก็มี mini-shutdown ทุกเดือนประมาณ 1 – 2 วัน) รวมทั้งต้นทุนราคาเศษกระดาษ และราคาขายกระดาษในไตรมาส 4/61 ยังคงดีอยู่ จึงมองเป็นโอกาสเข้าซื้อหุ้น UTP ทั้งนี้ให้ราคาเหมาะสมของ UTP ที่ 17 บาท (อิง PER ที่ 13.1 เท่า)